พาณิชย์ลั่นไม่ระบายข้าวในระยะ 5 เดือน
พณ. รับลูกนายกฯ หาช่องทางช่วยชาวนา ลั่น 5 เดือนไม่ระบายข้าวในสต็อค หวังยกระดับราคาข้าว
9 มี.ค. 2553

พณ. รับลูกนายกฯ หาช่องทางช่วยชาวนา ลั่น 5 เดือนไม่ระบายข้าวในสต็อค หวังยกระดับราคาข้าว
นางพรทิวา  นาคาศัย รมว.พาณิชย์ เปิดเผยว่า นายอภิสิทธิ์  เวชชาชีวะ นายกรัฐมนตรี ในฐานะประธาน คณะกรรมการนโยบายข้าวแห่งชาติ (กขช.) ได้เรียกประชุมกขช.เป็นการเร่งด่วน เพื่อรับทราบปัญหาและอุปสรรคของเกษตรกรที่ประสบปัญหาข้าวราคาตกต่ำ โดยนายกรัฐมนตรียืนยันหลักการรับประกันตามเดิม ทั้งเรื่องประกันรายได้เกษตรกร และเพิ่มจุดรับซื้อ  ส่วนเกษตรกรที่ได้รับผลกระทบจากราคาข้าวตกต่ำ มอบให้กระทรวงพาณิชย์หามาตรการเยียวยา   โดยให้รวบรวมผลกระทบจากราคาตกต่ำในช่วง 12 ก.พ.-8 มี.ค.53
นางพรทิวา กล่าวว่า ขณะที่กำลังหารือใน กขช. รองผู้ว่าจังหวัดสุพรรณบุรีได้เอสเอ็มเอสเข้ามาสอบถาม ว่า ขณะนี้ มีข่าวว่ารัฐบาลจะระบายสต๊อกข้าว 2  ล้านตันตามข่าวที่ได้รับจริงหรือไม่ เรื่องนี้จึงได้สอบถามนายกรัฐมนตรีและ คณะกรรมการ กขช. จึงยืนยันตรงกันว่า ระยะเวลาจากนี้อีก 5 เดือนจะไม่มีการระบายสต็อกข้าวของรัฐบาลแน่นอน
นอกจากนี้ ที่ประชุมยังหารือถึงผลประโยชน์ที่โรงสีได้รับเมื่อเข้าร่วมโครงการและสภาพคล่องของโรงสี เพื่อให้เป็นแรงจูงใจให้โรงสีเข้าร่วมโครงการมากขึ้น โดยเฉพาะในเรื่องของค่าเช่าอาจปรับเพิ่มขึ้นด้วย ดังนั้นในวันที่ 10 มี.ค.นี้ เวลาประมาณ 10.00 น.กระทรวงพาณิชย์จะหารือกับโรงสีอีกครั้งเพื่อหาทางออกร่วมกัน ขณะนี้มีโรงสีที่เข้าร่วมโครงการใน 13 จังหวัด 42 โรง